Băncile care acordă credite prin programul Noua Casă au solicitat ridicarea plafonului de 70.000 de euro la 120.000 de euro pentru creditele cu avans de 5%.
Decizia va fi luată în vară, la rectificarea bugetară și în funcție de evoluția programului, a declarat, pentru Economica, Dumitru Nancu, directorul general al Fondului Național de Garantare a Creditelor pentru IMM (FNGCIMM).
"Avem solicitări de la instituțiile financiar bancare de ridicare a plafonului. Propunerea instituțiilor bancare este să se alinieze la plafonul de 120.000 de euro. Practic o aliniere la codul fiscal și la cota redusă a TVA de 9%. Avansul va rămâne tot 5% și se vor putea cumpăra locuințe vechi și noi. E o propunere a sistemului bancar, iar decizia va fi luată după 1 iulie, în funcție de evoluția programului", a spus Dumitru Nancu.
Momentan, plafoanele maxime ale garanțiilor sunt de până la 60% pentru locuințele noi, de până în 140.000 de euro, pentru care avansul este de 15% și garanții de până la 50% pentru creditele de până la 70.000 de euro, pentru locuințe vechi și noi, cu un avans de 5%.
Amintim că, directorul general al FNGCIMM a oferit detalii despre "Noua Casă", pe B1 TV, la "Selectiv" cu Dan Bucura, și spune că programul a început la 1 februarie și aduce scăderi atât la comisionul de garantare, cât și la comisioanele încasate de notar.
"Pentru prima dată, programul Noua Casă începe în luna februarie. Chiar săptămâna trecută (sfârșit de ianuarie, n.r.) a fost publicată hotărârea de Guvern prin care se aprobă un plafon de 1 miliard de lei pentru programul guvernamental Noua Casă. Practic, este în premieră faptul că, pe lângă cei 14 finanțatori care erau înscriși în program, anul acesta, printr-o modificare legislativă, se pot înscrie noi finanțatori, a spus directorul general al FNGCIMM.
Acesta a mai menționat că "nu este condiție să fii tânăr. Singura condiție e să nu deții o locuință mai mare de 50 de metri pătrați, deci programul se adresează tuturor categoriilor de vârstă. Până în prezent, din 2009, au aplicat pe acest program 333.000 de români, care au obținut o locuință prin acest program".
"Singura condiție este să te încadrezi în venitul salarial. Sunt două praguri. Este locuință până în 70.000 de euro, în care avem cel mai mic avans, 5%, și locuințe între 70.000 de euro și 140.000 de euro, unde avansul este 15%. De asemenea, iarăși o facilitate a acestui program este dobânda, este maxim 2% + IRCC", a continuat oficialul.